

# Opetusministeriö 14.11.2014

PL 29

00023 VALTIONEUVOSTO

Asia: Järjestäjäverkkoa ja järjestämislupia koskeva hallituksen esitysluonnos

Viite: Lausuntopyyntö OKM/57/010/2014

**Suomen konservatorioliitto – Finlands konservatorieförbund r.y. haluaa lausuntonaan tuoda julki seuraavaa:**

Hallituksen rakennepoliittisen ohjelman toimeenpanopäätöksen mukaan toisen asteen koulutuksen järjestäjäverkkoa tiivistetään siten, että vahvojen lukio- ja ammatillisen koulutuksen (perus- ja lisäkoulutus) järjestäjien toimintaedellytyksiä parannetaan ja jatko-opintoihin ja työelämän tarpeisiin vastaavan koulutuksen alueellinen saavutettavuus voidaan turvata. Hallituksen rakennepoliittisen ohjelman toimeenpanoa koskevien päätösten sekä sivistyspoliittisen ministerityöryhmän hyväksymien suuntaviivojen mukaisesti ammatillisen perus- ja lisäkoulutuksen järjestäjäverkko muodostuisi koko ammatillisen koulutuksen palveluvalikoiman kattavista koulutuksen järjestäjistä ja erikoistuneista koulutuksen

järjestäjistä (esimerkiksi aikuiskoulutus tai toimiala).

Konservatorioliitto katsoo, että koulutuksen järjestäjän on mahdotonta enna- koida koulutuksen järjestämisen edellytyksiä, kun samaan aikaan uudistetaan sekä järjestäjäverkko että rahoituslaki eikä koulutuksen järjestäjillä ole tiedos- sa kaikkia asiaan vaikuttavia seikkoja. Koulutuksen järjestäjien drastinen vä- hentäminen yhdessä rahoituksen leikkausten kanssa vaarantaa koulutuksen alueellisen saatavuuden ja koko ikäluokan kouluttamistavoitteen.

Hallituksen esityksen mukaan koulutuksen organisointi suuremmiksi ja vahvemmiksi järjestäjäorganisaatioiksi antaa koulutuksen järjestäjille laajemman taloudellisen toimintaperustan ja siten paremmat mahdollisuudet kohdentaa voimavaroja joustavasti ja kustannustehokkaasti. Järjestämisluvan saajalla tulee olla koulutuksen järjestämisen edellyttämät tilat ja välineet sekä tarvittava kelpoisuusehdot täyttävä opetushenkilöstö. Lupaharkinnassa otettaisiin huomioon, että hakija toimii yhteistyössä erityisesti alueen ammattikorkeakoulujen ja myös yliopistojen kanssa sekä alueella toimivien muiden koulutuksen järjestäjien sekä työelämän kanssa.

Konservatorioliitto katsoo, että hallituksen esittämät koulutuksen järjestämisen edellytykset toteutuvat musiikkialan osalta parhaiten nykyisen järjestäjäver- kon puitteissa. Musiikkialan ammatillisen peruskoulutuksen suorittaneet sijoit- tuvat työelämään ja jatko-opintoihin hyvin. Työttömyysaste on Tilastokeskuk- sen mukaan useita prosenttiyksikköjä alempi kuin kaikilla ammatillisen perus- tutkinnon suorittaneilla ja huomattavasti alempi kuin kaikilla kulttuurialoilla yh- teensä. Koulutusmäärät ovat siis sopivat ja koulutus laadukasta ja vaikutta- vaa. Laadukasta musiikkialan koulutusta voidaan parhaiten tarjota siihen eri- koistuneessa oppilaitoksessa, jolla on riittävät alakohtaiset resurssit kuten konserttisalit ja instrumentit sekä monipuoliset, pitkälle hiotut yhteistyömallit alan eri koulutusasteiden kanssa. Kaikissa yksialaisissa konservatorioissa tar- jotaan lisäksi musiikin taiteen perusopetusta, mikä tekee niistä vahvoja alueel- lisia musiikkikeskuksia. Musiikkialan koulutuksen järjestäjien vastentahtoinen ajaminen osaksi suuria monialaisia yksiköitä vaarantaa koulutuksen laadun.

Hallituksen esityksen mukaan koulutuksen ohjausta, sääntelyä ja budjettirakennetta ke-

hitetään nykyisen mallin mukaisesti. Esitettävillä säädösmuutoksilla selkeytettäisiin ja täsmennettäisiin koulutuksen järjestämislupien myöntämiseen liittyviä järjestämisedellytyksiä.

Konservatorioliitto katsoo, että esitettävät muutokset lisäävät kohtuuttomasti valtiovallan sääntelyvaltaa ja heikentävät koulutuksen järjestäjän mahdolli- suuksia järjestää koulutusta tarkoituksenmukaisella tavalla. Byrokratian määrä lisääntyy huomattavasti.

Hallituksen esityksen mukaan koulutuksen järjestäjällä voi olla lupa sekä ammatilliseen peruskoulutukseen että ammatilliseen lisäkoulutukseen tai toiseen näistä. Luvat säilyvät erillisinä. Koulutuksen järjestäjä voi lupiensa puitteissa kohdentaa joustavasti koulutustarjontaa koulutustarpeen mukaisesti. Koulutuksen järjestäjän tulee profiloitua ja erikoistua strategiansa mukaisesti, esimerkiksi kohderyhmän tai toimialan perusteella.

Konservatorioliitto katsoo, että yksi järjestämislupa tarjoaa paremmat mahdol- lisuudet koulutustarjonnan joustavaan kohdistamiseen kulloisenkin tarpeen mukaan. Yhden luvan puitteissa operoiminen ei estä profiloitumista tai erikois- tumista.

Hallituksen esityksen mukaan järjestämislupien uudistaminen ei vaikuta nykyisten opiskelijoiden opiskelu- tai tutkinnonsuorittamisoikeuteen. Siirtymäsäännöksellä ja järjestämislupiin lupiin sisällytettävillä määräyksillä on tarkoitus turvata ennen uuden lain voimaantuloa opintonsa aloittaneiden oikeus suorittaa opintonsa loppuun. Ehdotettavan siirtymäsäännöksen mukaan sellaiselle koulutuksen järjestäjälle, jolle ei myönnettäisi uutta järjestämislupaa, voitaisiin kuitenkin myöntää määräaikainen järjestämislupa enintään yhdeksi vuodeksi.

Konservatorioliitto katsoo, että yhden vuoden määräaika on liian lyhyt opin- tonsa aloittaneiden aseman turvaamiseksi. Määräajan pitää vastata vähintään koulutuksen kestoa, jotta koulutuksen tavoitteet ja opiskelijoiden yhdenvertai- suus muutostilanteessa toteutuvat.

LAUSUNNON KESKEINEN SISÄLTÖ

- Koulutuksen järjestäjän on mahdotonta ennakoida koulutuksen järjestämisen edellytyksiä, kun myös rahoituslakia uudistetaan samaan aikaan eikä koulutuksen järjestäjillä ole tiedossa kaikkia asiaan vaikuttavia seikkoja.

- Koulutuksen järjestäjien drastinen vähentäminen yhdessä rahoituksen leikkausten kanssa vaarantaa koulutuksen alueellisen saatavuuden ja koko ikäluokan kouluttamistavoitteen.

- Konservatorioliitto katsoo, että hallituksen esittämät koulutuksen järjestämisen edellytykset toteutuvat musiikkialan osalta parhaiten nykyisen järjestäjäverkon puitteissa.

- Esitettävät muutokset lisäävät kohtuuttomasti valtiovallan sääntelyvaltaa ja heikentävät koulutuksen järjestäjän mahdollisuuksia järjestää koulutusta tarkoituksenmukaisella tavalla. Byrokratian määrä lisääntyy huomattavasti.

- Konservatorioliitto katsoo, että yksi järjestämislupa tarjoaa paremmat mahdollisuudet koulutustarjonnan joustavaan kohdistamiseen kulloisenkin tarpeen mukaan. Yhden luvan puitteissa operoiminen ei estä profiloitumista tai erikoistumista.

- Konservatorioliitto katsoo, että yhden vuoden määräaika on liian lyhyt opintonsa aloittaneiden aseman turvaamiseksi.

Suomen konservatorioliitto – Finlands konservatorieförbund r.y:n puolesta

Ranja Purma

Toiminnanjohtaja